**Holbergs epistler**

1. Oversæt tekstuddraget til nudansk – gerne slang hvis du orker det.

2. Undersøg og forklar begreberne *nodalpunkt* og *ækvivalenskæde* (brug ”Håndbog til dansk”!) og find herefter nodalpunktet og ækvivalenskæden i Epistel 395 (1749) om censur.

3. Find to hovedargumenter i teksten og redegør for *påstand*, *belæg* og *hjemmel* i disse (brug ”Håndbog til dansk”).

**Epistel 395 (uddrag)**

Der kan i denne såvel som de fleste materier anføres argumenter pro og kontra. Man kan på den ene side sige at mange slette og forargelige skrifter derved hindres at komme for lyset; man kan på den anden side óg sige at mange prægtige bøger, hvilke anses som sirater[[1]](#footnote-1) for et land, havde blevet stedse skjult hvis censurer allevegne havde været anordnet. Jeg har ofte rekommanderet[[2]](#footnote-2) frihed i at skrive og anset de publikke[[3]](#footnote-3) censurer som bånd og lænker for den lærde verden. Jeg har alene holdt for at skrivefrihed ikke burde tillades uden dem der har nået en moden alder; óg er jeg deri blevet bestyrket efterdi jeg på nogen tid har set unge personer, førend de har fået skæg på hagen, at føre pennen i de delikateste materier, såvel politiske som moralske. Det er om sådanne som man har bør sige med David[[4]](#footnote-4): "Lad dem blive i Jeriko[[5]](#footnote-5) indtil deres skæg vokser." Man kan vel herimod indvende at visse unge mennesker bliver tidligt modne, så de endogså i den grønne alder har erhvervet tilstrækkelig skønsomhed; men sådant er dog rart, og endskønt sådan bekvemhed i ungdommen kan findes, så støder man sig dog derover når unge personer agerer lærere i vigtige ting, og når de vil reformere verden førend de har at kende den.

1. Pryd [↑](#footnote-ref-1)
2. Anbefalet [↑](#footnote-ref-2)
3. Offentlige [↑](#footnote-ref-3)
4. Hyrdedreng, som Gud udvælger til at være israelitternes konge. [↑](#footnote-ref-4)
5. Jeriko er omtalt i Bibelen, hvor israelitterne under en folkevandring støder på byen. [↑](#footnote-ref-5)